Aztekernes Gudedrik: ”Chocolatl”
Af Katrine Kirk
 
Hvilken drik ville du byde ventede guder? Et gammelt sagn hos Maya indianerne forudsagde, at en lyshudet gud og frelser ville komme sejlende over det åbne hav. Det er ganske vist, at indianerne tog imod de første europæere med åbne arme og med en varm drik, de kaldte ”chocolatl”, som var forbeholdt høvdinge og guder. 

Uforberedte danskere forundres i dag over aztekernes varme chokolade. Den komplekse smag med den varme glød bliver – om ikke alles favorit – så i hvert fald genstand for nysgerrighed og samtale. Jeg har brugt den som isbryder til kursisterne den første morgen på et internatkursus. De fik varmen og noget at tale om, og den første is var smeltet på tungen. 

Byd på ”Chocolatl” næste gang, du får besøg af en, du finder guddommelig!

Historien bag opskriften
Columbus var den første, som bragte kakaobønner til Europa, men de blev ikke værdsat og indgik derfor ikke i den indledende samhandel med Sydamerika. Da spanieren Hernando Cortez sejlede til Mexico i 1517 blev han introduceret til en chokoladedrik hos aztekernes høvding Montezuma. Aztekernes chokolade indeholdt vand, kakaobønner, vanille, chili pebre og andre krydderier tilberedt til, at det fik en konsistens som honning. Montezuma drak sin kakao kold. Tilbage i Spanien blev varm chokolade hurtigt populært blandt adelen, og deres udgave indeholdt vand, vin og chili pebre. 

Den følgende opskrift er en tilpasning af Antonio Colmero's opskrift fra 1631, og er den ældste, jeg har kunne finde. Den oprindelige tilberedning var på vand, men her foreslår jeg mælk, simpelthen fordi det passer bedre for europæiske smagsløg anno 2003. Sandsynligvis har aztekerne malet krydderierne efter ristningen, og beholdt dem i drikken. Der hersker tvivl om sødemidlet, men aztekerne har givetvis haft både sukkerrør og honning til deres disposition. Det er dog sikkert, at aztekernes opskrift ikke har indeholdt kanel og nelliker, idet disse krydderier blev bragt til Sydamerika af europæerne. At dømme efter beskrivelserne og den mexicanske tradition for varm chokolade i dag, så har drikken formentlig også været meget koncentreret og er blevet serveret i ganske små glas. 

1/2 l letmælk eller vand (eller mindre, for at få en mere koncentreret drik)
5 cm kanelstang 
2 hele nelliker
2 cayennepeber eller anden stærk, tørret chili (eller brug friske, halverede chilier)
1/4 tsk. anis frø
1 dl kogende vand
40 g Valrhona Cacao Masse, 100% kakaobønner (evt. 70% chokolade og så lidt mindre sødemiddel)
2-3 spsk. honning, molasse-sukker eller rå rørsukker
 
Mælken sættes over i en gryde. Kanel-stangen knuses let og tørristes med de øvrige krydderier. Krydderierne overføres til mælken, hvor de skal trække 8-10 min. Kog lidt vand i en gryde stor nok til hele portionen. Hak  chokoladen og pisk den i det kogende vand. Sluk for chokoladen. Smag på mælken: når den er skoldhed og tilpas kraftigt krydret, sies den gradvist over i chokoladen under piskning. Smag til med honning eller rørsukker. Pisk til det skummer og server den i små glas.